**Meduza** var et band fra Oslo som eksisterte på 1990-tallet. Bandet spilte rock inspirert av hardcore. 

Bandet ble først og fremst kjent som konsertband. Den største jobben var som oppvarmere for Suicidal Tendencies og Guns 'n Roses på Valle Hovin 10. juni 1993. Meduza tok jobben på én dags varsel da de opprinnelige oppvarmerne Blind Melon falt fra. Meduza turnerte også på Blitz-ruta i Europa.

Meduza hadde forskjellige besetninger på sine to album. Mona Halvorsen var fast vokalist, mens på *X-Rated* i 1992 spilte Cathrine Halsaa gitar, Siri Geirbo bass og Wenke Simensen trommer. Alle unntatt Simensen hadde tidligere spilt sammen i Hjerterått. På *Battle: You* (1997) var Nina Johannessen inne på gitar, Charles Mena spilte trommer og Douglas Alexandre og Chuck Frazier spilte bass på ulike låter. Mena og Frazier utgjorde tidligere bandet 2NH sammen med Frode Alnæs. Bandmedlem Cathrine Halsaa uttalte at bandet mistet spillejobber etter at de fikk menn inn i bandet.

*X-Rated* som ble utgitt i 1992 fikk positiv omtale i *Rock Furore* og *Adresseavisen*. Anmelderen tolket musikken som «Moderne rock i retning hardcore/funkcore, rik på nyanser og gode idéer». Meduza klarte å gjøre «hardcore tilgjengelig utenfor klanen auten (sic) å gå på akkord med denne musikkens grunntanke», og sto seg også godt i et internasjonalt perspektiv. *Kvinnejournalen* bedømte albumet som «en heller lunken utgivelse». Anmelderen lurte på om der hadde vært tidspress i studio, for Meduza kunne bedre. Rytmeseksjonen var «for lite varierte», og gitaren hadde problemer med å treffe slagene. *Natt og Dag* ga terningkast 1 til et album som «har mange dårlige sider og kan kun skilte med negative overraskelser». Anmelderen som opererte under pseudonym harselerte med medlemmene som alternative damer «med altfor mange katter og politiske meninger gjennomanalysert med hjelp av kaffegrut og tarotkort».

I 1993 deltok bandet på AKKS' samle-CD *Stiff Nipples Volume One*. Deretter hadde Meduza med sanger på *Blitz Live Hitz V – 10 år på pur faen* og *Totalnekterplata '94*. Bandet skulle også i studio hos Ronni Le Tekrø for å spille inn album for utgivelse høsten 1993, men den neste skiva lot vente på seg til 1997. Den het *Battle: You*.

*Harstad Tidende* ga den terningkast 3. Sangene var «spennende rockelåter» som hadde spontanitet og ikke var for polerte. Men kanskje de også var litt for lite polerte. «For utgivelsen preges av en litt rufsete, upresis sound». Mona Halvorsen hadde «en kraftfull stemme som er verdt å legge seg på minnet, men hun lider under en svak produksjon», et par steder burde opptaket vært gjort på nytt, og totalt sett burde også vokalen blitt samkjørt bedre med musikken. Anmelderen ville heller sett Meduza spille live enn å høre på albumet. *Stavanger Aftenblad* ga en enda mer negativ kritikk. Skiva var «svak i alle ledd: Melodiene er pregløse (dvask tungrock og 'tung' pop) og spillingen er sjelløs. Tekstene er engasjerte – men blir altfor programmatiske og bombastiske i sin endim[e]nsjonale person- og samfunnskritikk».

Referanser
----------

1. 1 2  "Varmer opp for Guns N´ Roses" av Arne Svingen, *Arbeiderbladet* 10. juni 1993
2. ↑  Meduza (2) – X-Rated, Discogs
3. ↑  Hjerterått – Late At Night / Blackshade Country, Discogs
4. ↑  Meduza (2) – Battle: You, Discogs
5. ↑  Two Niggers & A Honky, Discogs
6. ↑  "Velkommen til et X-rated intervju" av Arild Rønsen, *Puls* 10/1992
7. 1 2  Marta Breen (2006). *Piker, vin og sang: 50 år med jenter i norsk rock og pop*. Oslo: Spartacus, s. 165-167
8. ↑  Albumanmeldelse, *Adresseavisen* 21. oktober 1992
9. ↑  Albumanmeldelse av Kaya-Eileen Winther, *Kvinnejournalen* 5/1992
10. ↑  Albumanmeldelse, *Natt og Dag* 2/1992
11. ↑  Jan Eggum, Bård Ose, Siren Steen og Jon Vidar Bergan (red. 2013). *Norsk pop & rock leksikon: fra Abel til Aabel*. Oslo: Vega, s. 416
12. ↑  Albumanmeldelse av Morten I. Jensen, *Harstad Tidende* 9. desember 1997
13. ↑  Albumanmeldelse av Kjetil Wold, *Stavanger Aftenblad* 23. desember 1997